Kim Edberg Andersen (NB), 2023-05-10:
Tak for det.
Skal vi straffe studerende, som vælger at tjene mere end 18.000 kr.?
Eller skal staten få ondt i bagdelen over, at der er nogen, der godt kan lide at arbejde?
Det er dybest set
det, det her går ud på.
For der er faktisk ikke noget i det her forslag, som siger, at vi ikke har en forventning om, at folk passer deres studie.
Det håber jeg hele Folketinget kan blive enige om er noget, vi skal have kigget på, hvis det viser sig, at folk ikke passer deres studie.
Så skal vi jo selvfølgelig sørge for, at de gør det, eller at de ikke bruger statens penge på at gå på et dyrt studie.
Skal folketingsmedlemmer have su?
Det ville nok være at tage munden fuld at sige, at vi havde behov for det på bankkontoen.
Men su skal være en universel ydelse, man får for at studere, og man skal passe på med at blive dobbeltmoralsk, for vi har altså lige siddet herinde og talt om, at det bare var rigtig vigtigt, at vi fik lavet noget lovgivning om, sådan at vi kunne komme til at studere, mens vi sad i Folketinget.
Vi får så vores vederlag, mens vi studerer, og hvis man skal købe retorikken, må man så kun arbejde 15 timer i Folketinget, fordi man studerer fuld tid ved siden af.
I mit parti er det ikke nok, at jeg kun arbejder 15 timer, og så må jeg jo så være udelukket fra det.
Jeg ville nok ikke tilvælge den, hvis jeg valgte at tage en uddannelse en gang til, mens jeg sad i Folketinget.
I Nye Borgerlige finder vi gerne noget arbejdsudbud.
I kan bare kigge over til os.
Vi har ledige lokaler, som vi kan sidde i, og det er jo dejligt.
Vi kan sagtens finde noget arbejdsudbud, men vi skal gøre det ved ikke at straffe nogen, der kommer med den ekstra indsats, for det jo det, vi gør.
Vi straffer dem, som rammer det loft, og hvad gør mennesker, når de sidder og tænker: Jeg rammer loftet her om ganske få dage; min arbejdsgiver kan godt bruge mig på min arbejdsplads, men har jeg virkelig lyst til at skulle betale 30, 40 eller 50 pct. ekstra i skat af de sidste penge?
Der ved jeg, at i hvert fald på den blå side burde alle være enige om, at incitamenter betyder noget.
Selv Moderaterne burde vel anerkende, at incitamenter betyder noget.
Jeg hørte godt Moderaterne begynde at spørge Liberal Alliance om ideologi, og der bliver jeg bare nødt til at sige, at jeg stadig væk venter på at se Moderaternes ståsted ideologisk i forhold til tingene.
For virkeligheden er jo, at vi selvfølgelig er delt i anskuelser herinde, og jeg køber også præmissen hos dem, der mener, at det er en offentlig ydelse, som vi så ikke skal give, fordi folk kan forsørge sig selv.
Det er en superfin præmis.
Den skal jo så bare gælde på alle andre områder; så skal vi lige huske det alle de andre steder, hvor vi synes det er fint, at man lige får en offentlig ydelse, men bliver fritaget for skat eller fritaget for alle mulige andre regler.
Det er ikke ret mange dage siden, vi lavede det sociale frikort osv.
Det gjorde vi, fordi vi ved, at arbejde er godt for mennesker.
Og jeg mener ikke, at man kan sige, at man kun kan arbejde 15 timer, som ordføreren for SF mener.
Jeg køber så også fuldstændig ind på, at der er nogen, der ikke skal det, fordi deres studie enten er meget krævende eller de ikke kan rumme det, og så skal man selvfølgelig vælge studiet først; det er jeg da fuldstændig enig i.
Men det skal jo ikke være en straf til dem, der godt kan det og godt magter det, og det er nok der, hvor vi i Nye Borgerlige egentlig bare står og siger: Lad nu for pokker de unge mennesker, der har valgt at studere, tjene nogle penge, hvis det er det, de lyster.
Vi tror på i Nye Borgerlige, at jo højere skatten bliver, jo mindre incitament får man til at lave noget.
Vi ser dybest set bare det her som en skat, en strafskat og en brandskat, som kommer på, lige så snart du rammer 18.000 kr., og det er vi jo ikke for.
Hvis I er i tvivl, kan I gå ind og læse planen.
Der kan I se, hvor lidt skat vi synes der skal til.
Så kan vi godt snakke offentlige ydelser derefter, for vi mener også, at mange offentlige ydelser slet ikke burde være der.
Men vi bliver jo nødt til at give dem, fordi vi i forvejen tager 60 pct. af folks penge, når de tjener dem, og derfor bliver de nødt til at få checks herfra.
Så der kommer vi et andet sted fra.
Vi mener, at folk skal have mange flere af deres egne penge i lommen, og at de så selvfølgelig også selv skal betale deres regninger.
Men det er jo ikke der, vi er.
Vi er et sted, hvor vi strafbeskatter.
Og så er der en bekymring vedrørende 150 mio. kr.
Det er jo ikke nogen, vi mister; det er bare nogen, vi holder op med at kræve ind.
Der skal vi her i Folketinget huske, hvis penge det er, vi bruger.
Pengene kommer ét sted fra, og det er fra dem, der arbejder.
Det her forslag er jeg sikker på bidrager til, at vi får flere mennesker på arbejdsmarkedet, så naturligvis – naturligvis – kommer et borgerligt parti, der ikke er bundet af at være med i et forlig, til at støtte forslaget.